**Undervisningsplan for musik**

|  |
| --- |
| **Formålet med undervisningen** |

Eleverne skal i faget musik udvikle kompetencer til at opleve musik og til at udtrykke sig i og om musik, herunder at synge danske sange. Faget skal bibringe dem forudsætninger for livslang og aktiv deltagelse i musiklivet og for at kunne forholde sig til samfundets mangeartede musiktilbud.

*1.til 3. klasse: I*ntentionen for de første skoleår, er at musikken gennemstrømmer skoledagen. Der kan være sang og musik ved dagens begyndelse, før måltider, i tilknytning til fortællestunden, i sprogtimerne, ved afslutningen af skoledagen osv. musikken væves sammen med de mange faste hændelser som giver skoledagen en form. Det kan være sang, fløjte, klangspil osv. – musik som eleverne lytter til, musik som udøves sammen med andre, musik med bevægelser og sammen med leg. Der sker en udvikling fra pentaton til dur og mol. Hovedvægten er på enkle melodier, folketoner, leg og musikalske oplevelse. Der arbejdes med kropslig forankring af rytme og puls gennem klappelege og bevægelse til musikken. I 3. klasse indgår eleverne i en “instrument karussel”, hvor de stifter bekendtskab med 4 forskellige instrumenter på skift, for i slutningen af skoleåret, at vælge et orkesterinstrument i klasseorkesteret.

*4. til 6. klasse:* I de tre første skoleår er det hovedsaligt sådan, at musikken retter sig efter barnet, i den forstand, at det er en overordnet intention at vække begejstring for musik, glæde ved at lytte til og udøve sang og samspil i og med klassen. Når dette er etableret ved 9 – 10års alderen, kan man arbejde med musik som fordrer en gradvis oparbejdelse af kundskaber og færdigheder indenfor sang og samspil. Den flerstemmige musik kræver en ny præcision og børnene må så at sige rette sig efter musikken, noget som kræver en stabil øvning. Overordnet sker en opøvelse af de musikalske færdigheder og en fortrolighed med de forskellige musikalske elementer. Musikken kan følge de kulturhistoriske temaer i hovedfag.

*7. til 9. klasse:* I disse år er hovedopgaven at finde frem til den musik, som eleverne selv kan deltage aktivt i udformningen af. Repertoiret udvides med f.eks. etnisk musik og populærmusik med tilknytning til det mere klassiske musik.

|  |
| --- |
| **Fagets kompetenceområder og slutmål** |

|  |  |
| --- | --- |
| **Kompetenceområder** | **Slutmål** |
| Musisk udøvelse (MU) | Eleven kan udfolde sig selvstændigt i sang, spil og bevægelse. Der opstilles færdigheds- og vidensmål efter 6. klasse på følgende områder: Sangrepertoire, sangteknik, fællesdans, spil. |
| Musikalsk skaben (MS) | Eleven kan arrangere og komponere musikalske udtryk. Der opstilles færdigheds- og vidensmål efter 6. klasse på følgende områder: Arrangement, komposition, improvisation, bevægelse. |
| Musikforståelse (MF) | Eleven kan lytte opmærksomt til og udtrykke sig varieret om musik fra forskellige genrer, kulturer og perioder. Der opstilles færdigheds- og vidensmål efter 6. klasse på følgende områder: Musikoplevelse, musikhistorie, musikkens funktion og analyse. |

|  |
| --- |
| **Fagets udvikling** |

|  |  |  |
| --- | --- | --- |
| **Klassetrin: 1. til 9. klasse**  **Indhold og fokus** | **Kompetence-områder** | **Delmål** |
| **1.klasse**  Musikken i det første skoleår baseres først og fremmest på den pentatone skala. Der øves enkle pentatone sange, sange lavet af læreren – evt. i samarbejde med klassen. Der lægges vægt på sangglæde, der vælges sange som alle kan mestre, og i fællesskab øver man sig på at finde tonen, lytte til hinanden og til at begynde og slutte samtidigt.   * Musikken kombineres i stor udstrækning med sanglege og bevægelser til sangene. * I løbet af året introduceres pentatonfløjten. * Der fokuseres på udvikling af rigtig stemmebrug og gehør gennem eftersyning, enstemmigt fællessang og fløjtespil * Sang efter solmisation * Enkle rytmiske lege som forankres i kroppen   Her trænes kompetencerne MU, MS, MF.  **2.klasse**  Temaerne fra 1. klasse fortsætter og udbygges i dette skoleår, og der tilstræbes en rolig progression med hensyn til klassens fælles færdigheder.  Enkle sammenspil på rytme- og klanginstrumenter.  Her trænes kompetencerne MU, MS, MF.  **3.klasse**   * + Temaerne fra 2. klasse forsætter, men nu i et tilpasset tempo med nye musikalske nuancer og mere avanceret sammenspil.   + Som i de tidligere år vælges der sange med tilknytning til fortællestoffet, og endvidere sker der introduktion til kanonsang samt korsang med enkle solmisationsstemmer.   + I forbindelse med indføringen af C-fløjten introduceres noderne, nodenavne og nodesystemer for første gang.   + I begyndelsen af skoleåret begynder den første instrumentalundervisning i instrument karussellen som forberedelse til valg af orkesterinstrument. Eleverne introduceres i hold til cello, tværfløjte, klarinet og violin.   + Eleverne vælger deres orkesterinstrument.   Der trænes indenfor kompetencerne MU, MS og MF. | Musisk udøvelse (MU)  Musikalsk skaben (MS)  Musikforståelse (MF) | Undervisningen giver eleven mulighed for at:   * Kende og synge med på et bredt udvalg af kanon, sange, viser og salmer, både nye og ældre. * Eleven har viden om tekstindhold og melodi i sange og salmer. * kunne synge med god klang, og efter anvisninger udtrykke nuancer i f.eks. dynamik og tempo. * kunne opmærksomt og engageret deltage i sanglege og bevægelseslege. * spille fløjte og evt. andre instrumenter i sammenspil med andre enstemmigt samt enkle 2-stemmige melodier samt i kanon og som ledsagelse til sang. * med klassen kunne recitere en lang række vers, rim og remser, samt underbygge disse med stemmebrug og fakter.   Undervisningen giver eleven mulighed for at:   * kunne udføre enkle improvisationer med stemme, krop eller fløjte. * kunne skabe enkle sange med stemme eller på fløjten (pentaton og blokfløjte). * få erfaring med sammenhænge mellem musik og bevægelsesudtryk. * kunne udtryksfuldt fremsige en recitation for klassen. * Øve på et blæseinstrument eller det første strygeinstrument   Undervisningen giver eleven mulighed for at:   * kunne lytte opmærksomt til musik, f.eks. ved optrædener af skolens andre elever. * møde og genkende klangen af forskellige instrumenter. |
| **4.klasse**   * + Nye sange knyttes også på dette alderstrin til fortællestoffet   + introduktion af tostemmig sang   + 2- og 3-delt takt og rytmiske øvelser gennemgås   + på fløjten introduceres ligeledes tostemmige stykker   + orkesterundervisningen foregår som fælles klasseundervisning.   + instrumentalundervisning fortsætter på små hold   Der trænes indenfor kompetencerne MU, MS og MF.  **5.klasse**   * + tiden er kommet til at nuancere det musikalske udtryk – stærkt/svagt, hurtigt/langsomt   + mere krævende kanons og flerstemmige sange   + på fløjten øves trestemmige stykker, evt. med introduktion af alt og tenorfløjte   + der øves nodelæsning   + eleverne vælger et nyt instrument eller vælger at blive med at spille på deres strygeinstrument.   + Nu sætter en ugentlig individuel instrumentalundervisning ind i stedet for holdundervisning.   + Orkesteret udvikler sig til – ”et mini symfoniorkester”, som spiller sammen en gang ugentlig   Der trænes indenfor kompetencerne MU, MS og MF.  **6.klasse**   * + Temaerne fra 5. klasse fortsætter, men nu med større forståelse for sammenspil, klang og fremførelse   + To- og trestemmige folkeviser både på dansk og andre sprog fx. engelsk, tysk og latin.   + Udvikle en sikker følelse for oktav- og grundtone   + Basnoder indføres – evt. indføres også basfløjten   + Nodesystemets udvikling og de forskellige nøgler   + Klasseorkesteret fortsætter   Der trænes indenfor kompetencerne MU, MS og MF. | Musisk udøvelse (MU)  Musikalsk skaben (MS)  Musikforståelse (MF) | Undervisningen giver eleven mulighed for at:   * Kende og synge med på et bredt udvalg af flerstemmige sange, viser og salmer, både nye og ældre. * Eleven har viden om tekstindhold og melodi i sange og salmer. * kunne synge med god klang, og efter anvisninger udtrykke nuancer i f.eks. dynamik og tempo. * spille fløjte og evt. andre instrumenter i flerstemmigt sammenspil med andre og som ledsagelse til sang. * med klassen kunne recitere en lang række vers, rim og remser, samt underbygge disse med stemmebrug og fakter.   Undervisningen giver eleven mulighed for at:   * kunne udføre enkle improvisationer med stemme, krop eller fløjte. * kunne skabe flerstemmige sange med stemme eller på fløjten. * kunne udtryksfuldt fremsige en recitation for klassen. * spiller på flere forskellige instrumenter med forbillede i symfoniorkestrets besætning * kunne orientere sig i en 3-stemmig korsats. * kunne anvende solmisation * kunne bruge nodelæsning på et niveau, der muliggør musikalsk samarbejde   Undervisningen giver eleven mulighed for at:   * kunne lytte opmærksomt til musik, f.eks. ved optrædener af skolens andre elever. * kunne sætte sig ind i et nyt musikstykke af passende sværhedsgrad * møde med sin individuelle stemme – og bidrager til den fælles klang og harmoni. * i orkestret at arbejde med orkesterdisciplin og den fælles klangdannelse. |
| **7. - 8. -9. klasse**   * + Enkle flerstemmige arrangementer med melodier der tager hensyn til drengenes skift i stemmeleje   + Satser fra renæssancen, negrospirituals ol. der passer i forbindelse med de store opdagelser samt rytmiske sange fra populærkulturen.   + Klasserne indgår nu ud over klasseorkesteret i skolens symfoniorkester, hvor de ved forskellige optrædener spiller enkle klassiske satser og sange fra populærkulturen.   + Fokus er på præcision og sammenspil, samt forståelse for tonearter og form og struktur i musikken.   + Der arbejdes med klassiske kor- og orkesterværker af musikhistoriens store komponister og med forskellige genrer b.la. folkemusik, romantisk musik, tango og populærmusik f.eks. filmmusik.   Der trænes indenfor kompetencerne MU, MS og MF. | Musisk udøvelse (MU)  Musikalsk skaben (MS)  Musikforståelse (MF) | Undervisningen giver eleven mulighed for at:   * deltage i det flerstemmige korarbejde * Kunne deltage i et mere avanceret orkesterarbejde * få indblik i orkesteret og andre ensembletyper * kunne opnå færdigheder i bladspil (primavistaspil) * kunne opnå færdigheder i den grundlæggende hørelære   Undervisningen giver eleven mulighed for at:   * Have musikalske kundskaber til lave egne kompositioner og til at kunne improvisere * kunne indgå aktivt i et fællesskab omkring indstuderingen og fremførelsen af musik   Undervisningen giver eleven mulighed for at:   * Have et repertoire af forskellige kulturer og tidsepoker, inklusiv vores egen kultur * Have kendskab til forskellige musikformer * kunne opnå forståelse for musikkens udtryk og sprog. * Kunne lytte aktivt til musik og reflektere over sine indtryk og oplevelser |